<classify> Akizungumza jana Dar es Salaam wakati akitambulisha Kamati ya Ushindi ya Taifa Stars iliyoteuliwa na Shirikisho la Soka Tanzania TFF, Mwenyekiti wa Kamati hiyo Farough Baghozah alisema wamepokea mapendekezo ya Kocha Mkuu, Charles Mkwasa na sasa kambi itaanza Novemba Mosi hadi 12, mwaka huu.Stars ilipata nafasi ya kucheza na Algeria baada ya kuifungisha virago Malawi kwa jumla ya mabao 2-1 kufuatia ushindi wa mabao 2-0 Dar es Salaam, kabla ya kufungwa 1-0 jijini Blantyre. Endapo Taifa Stars itaingoa Algeria inayoongoza kiviwango vya ubora barani Afrika, itatinga hatua ya makundi, ambayo ni ya mwisho katika mbio za kufuzu kwa fainali za Kombe la Dunia.Tanzania haijawahi hata mara moja kufuzu kwa fainali za Kombe la Dunia tangu ianze kushiriki miaka ya 1970. Michuano ya Kombe la Dunia ilianza mwaka 1930, lakini Tanzania haikushiriki kabisa na kwa upande wa michuano ya kimataifa, Tanzania wakati huo ikiwa Tanganyika ilianza kushiriki mwaka 1945 dhidi ya Uganda ambayo iliibuka na ushindi wa 7-0.Kwa upande wa kufuzu kwa Afcon, Tanzania Machi 23 mwakani itacheza na Chad katika mchezo wa kwanza utakaofanyika ugenini kabla ya kurudiana nao Dar es Salaam Machi 27. Tanzania katika mbio hizo za kusaka nafasi ya kufuzu kwa fainali za Afcon zitakazofanyika Gabon 2017, itarudiana na Misri Juni 3 mwakani. Katika mchezo wa kwanza Taifa Stars ilifungwa 3-0 Alexandria.Taifa Stars ambayo ilitoka suluhu na Nigeria Super Eagles katika mchezo uliofanyika kwenye Uwanja wa Taifa, Dar es Salaam, itarudiana na Nigeria Septemba 2 mwakani. Kimsimamo Stars iko katika nafasi ya tatu nyuma ya Misri na Nigeria ikiwa na pointi moja tu katika Kundi G huku Chad ikishika mkia ikiwa haina pointi hata moja.Baghozah alisema wamejipanga vizuri kuhakikisha Taifa Stars inapata maandalizi mazuri kwa mujibu wa mapendekezo ya kocha. Awali, Mkwasa aliandika barua Bodi ya Ligi Kuu Tanzania Bara kwa ajili ya kuomba kupewa muda mrefu wa maandalizi ya mechi hiyo ngumu ili kujiandaa vizuri kimchezo na kisaikolojia.Maombi ya Mkwasa tumeyapata na sasa kambi itakuwa ni nje ya nchi, kuhusu wapi tutatangaza Jumatano kesho, ambako wachezaji watakwenda kwa ajili ya maandalizi ya mchezo dhidi ya Algeria,alisema.Alisema wameangalia mazingira mazuri ambayo Taifa Stars itakwenda na kutulia na kuongeza kuwa wamechagua nje ya nchi kwa kuamini kuwa itakaporudi itakuwa imejiandaa vizuri kukabiliana na Algeria.Taifa Stars kabla ya kucheza na Nigeria na kutoka nayo suluhu, ilipiga kambi Uturuki kwa wiki moja. Mjumbe wa Kamati hiyo Msafiri Mgoi alisema hawajutii kutafuta kambi nje ya nchi kwa vile huko nyuma waliwahi kufanya hivyo na matunda yake yalionekana.  <topic>: michezo 